呂待制所居八詠 半隠
作者：王炎
朝代：宋

paragraphs: 舉世競寵利，嗜進無肯休。
山林槁項輩，又乏經濟謀。
朅來半隠寮，再拜瞻呂侯。
袖手辭富貴，結廬清且幽。
我從爲兒時，久矣聞風流。
父老數時賢，若人真少儔。
已覆金甌名，姑作綠野遊。
四海望霖雨，爭欲挽之留。
向來釣璜老，一出扶宗周。
廊廟方側席，公肯幡然不。